khistorydata/jeongjo-sjw-relations huggingface dataset:
정조 5년
辛丑八月初一日未時。上御誠正閣。纂輯堂上入侍時。纂輯堂上領中樞府事金尙喆。刑曹判書金魯鎭。戶曹參判徐有隣。左尹鄭昌聖。右尹洪良浩。直提學沈念祖鄭志儉。左副承旨金宇鎭。同副承旨黃昇源。假注書李祖承。記事官金鳳顯。別兼春秋徐龍輔。以次進伏訖。上曰。此與實錄堂上有異。不過一時往役。則實非難强之事。今日入侍。何不入來乎。吏判事。誠爲駭然矣。注書出去。問其委折以奏。賤臣承命出回奏曰。以身病甚重之故。不得入侍。而擔詣闕外云矣。上曰。輪對官及濬川都廳入侍。仍命昇源書傳敎曰。輪對官濬川都廳入侍。出榻敎賤臣承命出。與長興庫直長朴宗幹。掌苑署別提金尙選崔宅華。奉事李養遠。養賢庫直長車亨衢。典性署奉事朴宗敬。造紙署別提李英遠。濬川司都廳田翊顯。偕入進伏。以次進前。奏達職姓名職掌。上曰。崔宅華事。甚爲駭然矣。仍命宇鎭書傳敎曰。掌苑別提崔宅華拿處。出榻敎英遠進前。上曰。纂輯堂上。盡爲入來。而吏判則連有促敎。而不爲入來。是何故耶。英遠曰。臣父病勢甚重。不得承命入侍矣。上曰。豈可以難强之事。必爲敦迫乎。此無異往役。竢少間仕進纂輯之意。爾須往傳。可也。命退。翊顯進前。上曰。近因川渠之不濬。雨後水道。亦多塡塞云。不可不及今開拓。自明日爲姑役。可也。從當可知其勤慢。須着意擧行好矣。命退。上曰。右承旨。入侍。仍命書傳敎曰。右承旨。入侍。出榻敎賤臣承命出。與右承旨趙時偉偕入進伏。命書傳敎曰。畿農比海湖差勝。而猶不若昨年。陵幸當前。且有來頭。慈殿慈宮玉冊印寶及御極前後所受印章敎命等屬。依舊例奉安江都。以此以彼。沿路民邑之弊。不可不念。今番實錄奉詣時。凡係役民發軍等事。一切省減。廚傳亦爲十分省減之意。領事知悉。各別申飭本館及該道該府。如射隊等。此等儀衛。有名無實。曾已稔知。今番切勿待令如是申飭之後。有一毫科外貽弊之事。而監司留守。不能摘發狀聞。當有從後廉探勘罪之擧。以此意嚴飭京畿監司處。仍令知委列邑。上曰。堂上旣已加差矣。郞廳。亦可加差乎。尙喆曰。郞廳不可不加差。然後謄出之役。庶可速訖。而實無相當差下之人矣。上曰。三司諸人。通融差下。似好矣。尙喆曰。旣承聖敎。筵退後。謹當啓下矣。魯鎭曰。江華奉安實錄考出時。春秋館堂郞。可以進去矣。京史庫考出之役。亦爲同時擧行乎。上曰。先爲考出爲好矣。仍命書傳敎曰。京史庫實錄。當自明日考出。可費如干日子。沁都所藏。八朝實錄。及期奉來然後。可以接續纂輯。今番纂次先朝實錄。亦於八朝實錄奉來之行。齎去奉安。似爲省弊之道。令春秋館。以此知悉。實錄奉安日子。以初六七日間擇入。尙喆曰。先朝寶鑑。先爲考出編次後。八朝實錄則待其奉來。以次考出之地。恐合事宜矣。上曰。唯。尙喆曰。今此纂輯之役。臣何敢辭免。而臣之精力衰朽。實難堪任。國朝寶鑑纂輯之役。別定他堂上。使之主管。是臣區區之望也。上曰。今此已始之役。不可付之他人。卿豈可辭免也。上曰。一日間謄抄之役。如得着實爲之。則可以了幾卷乎。魯鎭曰。庶可爲三四卷矣。上曰。仁廟實錄。爲五十餘卷云。謄出之役。不過費如干日子矣。考出之際。事係典故者。必須彙集抄錄。俾爲後考之道好矣。仍命退。諸臣以次退出。
정조 5년
辛丑八月初一日申時。上御誠正閣。前一直提學一二直提學入侍時。前一直提學鄭民始。一直提學沈念祖。二直提學鄭志儉。右承旨趙時偉。假注書李祖承。記事官金鳳顯。別兼春秋徐龍輔。以次進伏訖。上曰。碑石刻出之役。可以及期耶。民始曰。十五日前。可以優如矣。上曰。碑文如爲刻出。則果何如耶。念祖曰。刻出後則比之紙本。尤好矣。民始曰。陵幸今已定日矣。此時動駕。實不勝憂慮之忱矣。上曰。此年此日。比他時有異。不可停止矣。上曰。曬書時。宣飯宣饌等儀註。已爲磨鍊乎。民始曰。儀註則已爲磨鍊。而竊有區區愚見。敢此仰達矣。奉謨堂近處修理之役。勢難於此時擧行。若値親臨曬書日。則自不無掣礙之端矣。上曰。事勢似然。今年則只以奉審時從便擧行。曬書儀。則更待下敎爲之。可也。上曰。奉謨堂所奉列朝御製藏弆之時。不得分類序次。而編帙甚多。尙未釐正。今番奉審時。更以序次奉安。可也。民始曰。謹當依下敎爲之。而一日之內。似不可擧行矣。上曰。曬書時。與沁留相議爲之好矣。如無沁留。亦可以爲之乎。念祖曰。如以沁都事。雖或下去。似可以擧行矣。上曰。一直提學所受冊子。月日已久。尙未修納。今將。何以爲之乎。俄見朴宗幹。實無可言之辭矣。念祖曰。今方編次。而姑未及完役矣。上曰。閣志與事例冊子。亦不修納者。果何故耶。所受冊子。非但此數件而已。一一奏達。可也。念祖曰。又有雷淵集。今方考準。而至於鶴林玉露等編。似入於說郛中。多有誤字。故將與成大中校正。而大中方有他事。未及始役矣。上曰。雖以一事半事言之。若得修擧。則此可爲幸。而所受冊子。迄今幾年。尙不修納。誠爲慨然矣。志儉曰。閣志臣亦見之。則別無改修處矣。上曰。前待敎所修閣中要覽。可謂善成文字矣。念祖曰。事例節目。極爲詳明矣。志儉曰。考見本閣日記。則試講時講義講說。俱爲載錄。講義講說。旣有編錄冊子。則又載日記。似涉重疊。且事役浩繁。自多相妨。此後則只爲詳錄於冊子。而日記中勿爲載錄似好。故敢達矣。上曰。依爲之。出擧條上曰。以此定式。則檢書官輩。想必爲幸矣。民始曰。檢書官書役。實爲浩多。臣等所見。亦以爲悶。自今以後庶無相妨處矣。上曰。一直提學之前日宋史凡例。極爲善修。故至於冊子之多數出給矣。到今觀之。實無其效。尸位素餐。莫此爲甚。至於文字間事。若是稽忽。則京司事。猶不可任之。況乎百里之責。一道之任乎。誠爲可悶也。志儉曰。此後則所受冊子。分排時日。使之趁期修納似宜矣。上曰。經書正文及八子百選。予所手編者。常置案上。時時披閱。心竊爲好矣。志儉曰。近日士子輩。皆讀經書正文。而八子百選。亦皆印出。如得奇貨矣。念祖曰。百選刊行之後。士子輩以爲不必讀八大家全帙。今則百選。無家不有矣。上曰。然乎。民始曰。曺允亨方當碑役看檢之事。又有御製懸板移書之事。尙未了役矣。此時守令。不可久曠。且數請仍任。亦涉猥屑。實爲可悶矣。上曰。然則次特敎仍任。可也。仍命時偉書傳敎曰。此時本道守令。不可暫曠。御製懸板想多未及書進。且有黔巖碑役監董之命。淸道郡守曺允亨。仍任前職。其代。口傳擇差。一兩日內辭朝。又命書傳敎曰。抄啓文臣親臨製述。以初四日。爲之。出榻敎仍命退。諸臣以次退出。
정조 5년
行都承旨嚴璹藥院進。行左承旨李憲默坐直。右承旨趙時偉坐直。左副承旨金宇鎭坐。右副承旨李世奭坐。同副承旨黃昇源坐。注書二員未差。假注書趙興鎭仕直李祖承藥院直。事變假注書朴柱遇仕。
정조 5년
金宇鎭啓曰。明日常參經筵。取稟。傳曰。停。
정조 5년
李憲默啓曰。京畿監司李亨逵。依下敎來待矣。傳曰。晝講。同爲入侍。
정조 5년
傳于李憲默曰。同副承旨。馳詣太學。昨日夕食堂到記。收聚以來。
정조 5년
傳于趙時偉曰。右副承旨及他承旨。入侍。
정조 5년
傳于黃昇源曰。在外玉堂及方帶兼史人。許遞。
정조 5년
以明日秋到記儒生試官望筒。傳于李憲默曰。纂輯堂郞。勿爲擬望。更爲修正以入。
정조 5년
傳于趙時偉曰。在外摠管許遞。與未差之代。口傳差出。
정조 5년
兵曹。口傳政事。以徐有慶爲都摠管。李敬養姜世晃爲副摠管。
정조 5년
玉堂前望單子。入之。落點校理李宗燮。修撰洪秉聖。副修撰金翊休。
정조 5년
趙時偉啓曰。玉堂上下番俱空。事甚未安。應敎徐鼎修。校理李宗燮。修撰洪秉聖。副修撰金翊休。竝卽牌招。以爲推移入直之地。何如。傳曰。允。應敎則以兼任閣職。方在受由中。勿爲牌招。
정조 5년
李憲默啓曰。抄啓文臣親臨製述。以初四日爲之事。命下矣。處所以何處爲之乎。敢稟。傳曰。誠正閣爲之。
정조 5년
以修撰洪秉聖牌不進罷職傳旨。傳于李憲默曰。只推。
정조 5년
備忘記。纂輯之工。最妨作輟。而堂上不備。坐此遷就。殆有甚於間斷。且聞輪對官所奏。知有實病。纂輯堂上李衍祥。今姑減下。堂上一員。更爲啓下之意。言于纂輯廳。
정조 5년
李憲默。以奉常寺官員。以都提調提調意啓曰。東籍親耕田所種皮黍打作。則所出爲一石二斗。皮稷則打作。所出爲四石之意。敢啓。傳曰。知道。
정조 5년
金宇鎭。以司僕寺官員。以一二提調意啓曰。今此明陵行幸敎是時。各差備入把馬磨鍊。別單書入。而道路險峻處。替用人夫。已有前例。追慕峴碌磻峴。依前例臨時啓稟。以人夫奉駕之意。敢啓。傳曰。知道。
정조 5년
趙時偉。以司僕寺內乘。以一二提調意啓曰。明日殿座時。本寺正當爲進輿差備。而正洪秉聖。移拜弘文館修撰矣。其代。卽令該曹。口傳差出。以爲差備之地。何如。傳曰。允。
정조 5년
吏曹。口傳政事。以林錫喆爲司僕正。
정조 5년
趙時偉。以兵曹言啓曰。依下敎。丁酉年八月以後。慶熙宮前後衛將。竝捉致發問目內。慶熙宮藝文館。乃是御齋室。事體至重。非比闕內他公廨。而汝等身爲衛將。不謹警守。致有此塗褙帷帳裂破之變。現捉於摘奸時。紀綱所在。萬萬寒心。何年何月何日。何人裂破委折。汝等。萬無不知之理。特敎嚴問之下。毋敢隱諱。一一直告。而若或抵賴。不爲直告。則當窮覈乃已。其間情節。使之從實納招。則前衛將李洸韓尙佑等所供內。矣等以兵曹堂上軍官。猥叨是職。而因本管多事未及一日入直。而旋卽遞職云。時衛將張大維金鴻齡尹衡。前衛將李萬柱金聲振趙載贊李起尙李琦龍尹弼成宋濟謙安尙恒孫世彬辛就和等所供內。矣等身爲衛將。守直凡事。顧何敢一毫不謹乎。崇政門以外諸各司。則果晝夜巡警。而崇政門以內。則內侍府主守。一自下鑰以後。外人不敢入。凡係掃雪除草修掃等事。皆不得看檢。今此御齋室塗褙帷帳裂破之變。誠萬萬驚心。而實非矣身之所敢知。裂破委折。無由指告云。此外前衛將金鼎澤等八人。或定配或在郊外或在鄕。未汲取招。衛將所率守直軍士劉老味等十六名處。一體發問目。以如不直告。則移捕廳窮覈之意。反覆詰問。而其所供。一如衛將所招。書員房直等。亦爲取招。而所供又如軍士所招。其前守直軍士。則以各道鄕軍。皆已下番矣。御齋室塗褙帷帳裂破執頉。誠爲寒心。而前後衛將及軍士等所供。皆以爲崇政門以內。則中官次知。非渠輩所知云。爲先取招以入之意。敢啓。傳曰。知道。然則前後守直中官。竝拿致內兵曹。嚴問取服。如不直招。當加刑得情。直以出付禁府之意草記。守直中官處。所謂房直軍士等開坐處。先爲捉來。嚴覈捧供。如不直招。竝移捕廳推問次。拘留本營後草記。
정조 5년
又以兵曹言啓曰。慶熙宮前後衛將及軍士等。取招草記判下內。傳曰。知道。然則前後守直中官。竝拿致內兵曹。嚴問取服。如不直招。當加刑得情。直以出付禁府之意草記。守直中官處。所謂房直軍士等開坐處。先爲捉來。嚴覈捧供。如不直招。竝移捕廳推問次。拘留本營後。草記事。命下矣。依傳敎。慶熙宮守直內官處。房直軍士等。一傡捉致。發問目取招問目內。御齋室事體。何等至重。而汝等身爲內官。入直處。房直及軍士。不謹守直。乃有此御齋室塗褙帷帳裂破之變。崇政門下鑰之後。莫重之地。決非衛將所軍士及閑雜人足跡所到之處。何年何月何日所裂破情節。汝等。萬無不知之理。其間委折。一一直告。而如或推諉抵賴。不以直招。則當一傡移捕廳窮覈。期於取服。毋敢隱諱。使之從實納招。則房直貴尙仁福及軍士叔輝潤三時金德昌正福乭伊福伊九名等所供內。矣身以房直軍士。只立役而已。實無所聞所見之事。苟有所知。則嚴問之下。何敢不直告乎云。尙發春成等所供內以爲。矣等俱以軍士。果於月日不記。己亥年傳聞塗褙裂破之說於六伊而已。其外則實無所知云。六伊所供內。月日不記。己亥年夏間。矣身與同伴鋤草時。矣身偶從窓隙窺見。則片紙裂破落地矣。矣身心甚驚怪。以此實狀。往傳于內官韓昌愈。則昌愈言內。吾已知之矣。此乃壬新之所爲也。矣身所聞所見。只此而已云。南成所供內。矣身上典文鳳億。戊戌十月初一日。率矣身入直於慶熙宮。初二日。矣身上典。遍審御齋室後。出來言於內官丁致寬曰。塗褙何爲裂破乎。致寬答曰。吾則不知矣。矣身所聞。只此而已云。三哲所供內以爲矣身與壬新。同爲立役矣。壬新出給其上典內官金命宇衣褓。使矣身負去。故矣身負去。則壬新追來。於衣褓中。拔取油芚如方席大者三片。矣身固已怪之。又常常見壬新覓來紙物大片。織作草屨。軍士等直處。元非紙片可拾之處。矣身心甚怪之。自念曰。與此漢同爲立役。則必將橫罹重罪。不如早早自退。故以此狀言及於壬新之上典金命宇。仍爲自退。則金命宇大段恐喝曰。吾將殺汝矣。數日後。招致矣身。多般誘說。故矣身不得已强爲立役。此外無可達云。長福所供內。矣身則買紙屨一雙於壬新。而此外無他聞見云。夢述所供內。以爲矣身與六伊長福等。鋤草之際。目見六伊之從窓隙窺見。以塗褙裂破發說之狀。又見壬新及房直於叱山。織紙屨之狀。此外無可達云。壬新所供內。矣身則只立役而已。原無所犯云矣。壬新再招問目內。汝之所供中。雖云元無所犯。許多軍士中六伊。則何以曰。壬新之所爲也。三哲則何以曰。與壬新同爲立役。則將罹重罪也。長福夢述則何以曰。或見織紙屨。或賈取紙屨也。到今汝之所犯。萬萬無疑。三哲所謂軍士直處。非拾紙之處者。其言尤明白。油芚方席大三片拔取之說。又是諸招所無。油芚則果於何處偸竊。塗褙則果裂破幾片耶。情狀綻露之後。宜不敢一毫隱諱。帷帳裂破一款。更令一一從實納招。則其所供內。矣身乞得紙片於房直於叱山處。果爲織屨。而塗褙裂破則實曖昧。油芚三片。則果覓來於司鑰房破堗中的實。帷帳裂破一款。則尤非矣身之所知云矣。六伊三哲等所供。旣甚丁寧。長福夢述等所供。又不敢隱諱。壬新所犯。可謂灼然無疑。而其再供。半呑半吐。敢引已故之於叱山。以爲漫漶之計者。尤見其欲巧反拙。雖以諸供言之。塗褙裂破一款。則雖皆歸之於壬新。至於帷帳。則無一人指告者。尤極痛駭。夢述長福所供。糢糊莫甚。決似有隱情。所當更爲盤詰。期於取服。平問之下。無以輸情。竝拘留本營之意。敢啓。答曰。知道。壬新所爲。無論厥處他處。大抵。爲元犯。爲先移捕廳。以待處分。其餘軍士。許久拘留。亦甚不可。捧侤音後。傡姑保授其矣上典等家。以待結末。
정조 5년
又以兵曹言啓曰。慶熙宮前後衛將及軍士等。取招草記判下內。傳曰。知道。然則前後守直中官。竝拿致內兵曹。嚴問取服。如不直招。當加刑得情。直以出付禁府之意草記。守直中官處。所謂房直軍士等開坐處。先爲捉來。嚴覈捧供。如不直招。竝移捕廳推問次。拘留本營後。草記事。命下矣。依傳敎丁酉年八月以後。慶熙宮前後守直中官。一傡拿致發問目取招問目內。御齋室事體。何等至重。而汝等身爲中官。不謹守直。致有此塗褙帷帳裂破之變。紀綱所在。萬萬寒心。中官入直處。原非外人所到之地。何年何月何日。何人所裂破委折。汝等。決無不知之理。特敎嚴問之下。其間情節。從實納招。而如或漫漶推諉。不爲直告。則當移送金吾。窮覈乃已。毋敢隱諱。使之一一直招。則金相齡所供內以爲。矣身於己亥十二月。以守直中官。奉審御齋室。則大廳塗褙裂破處。殆至七八處。矣身不勝驚駭。問于同任中官韓光佑鄭壽鳳。則以爲曾前則着貼木于窓戶矣。十一月動駕時。修掃次。拔貼木矣。其後致此塗褙裂破之變云。故矣身與同任相議。卽爲還着貼木。其後則每從窓隙審察而已。至於裂破委折。則實未知何人之所犯。帷帳則矣身只望見而已。甲帳單帳。亦不能辯。裂破與否。果未詳知。此外無可達之辭云。韓光佑所供內以爲矣身於己亥六月。以守直中官。奉審御齋室。則窓戶皆着貼木。故從窓隙見之而已。十一月動駕時。修掃次拔貼木。始爲遍審。則塗褙間有傷汚處。其後直所稍間之故。且値雨雪。趁未着貼木。以致塗褙裂破之境。十二月日不記。與同任中官金相齡相議。更着貼大。帷帳則矣身只望見而已。不知其爲甲帳單帳。此外無可達之辭云。金德普所供內。以爲矣身於庚子十二月。以守直中官。進詣御齋室。則窓戶皆着貼木。故只從門隙見之。塗褙裂破。實未之知。帷帳一款。與韓光佑所供無異。此外無可達之辭云。朴奎采所供內。以爲矣身於今年五月。以守直中官入去。而長時患病。不能一番奉審。塗褙帷帳裂破委折。實不敢知云。韓昌愈所供內以爲。矣身自丁酉八月。至己亥十二月。連以守直中官隨行。而己亥十二月。奉審御齋室。則塗褙果有裂破處。而矣身所見。只此而已。帷帳一款。則與金相齡等所供無異。此外無可達之辭云矣。韓昌愈再招問目內。軍士六伊之招曰。矣身從窓隙。窺見塗褙之裂破。往傳于內官韓昌愈。則昌愈曰。吾已知之矣。此乃壬新所爲也。身爲守直中官。目見塗褙惟帳裂破之變。又知其壬新所爲。則何不登時發現。乃敢泯默置之。六伊往傳之時。只曰。吾已知之乎。其間情節。極涉殊常。更令一一直招。則所供內以爲矣身只見壬新之織紙屨而已。元無與六伊酬酢之事云。韓光佑再招問目內。軍士六伊之招以爲己亥夏間。從窓隙窺見。則塗褙有裂破處云。而汝之所供。則敢以十一月動駕後。趁未着貼木。以塗褙之裂破。漫漶納供者。情狀可痛。更令從實直招。則所供內。以爲。矣身何敢欺罔乎。果於十二月。見塗褙紙片之落地云矣。中官金命宇。以壬新之上典。緊出於三哲之招。而初不待令。中官丁致寬。亦出於南成之招。而方在鄕。中官鄭壽鳳。亦有故。故俱不得取招。中官文鳳億。別無攙引之端。故初不取招。中官金德普朴奎采。則諸招旣云塗褙裂破。在於己亥冬間。則庚子辛丑守直中官。則似無可問之端。其中韓昌愈之招。與六伊之招。大段相左。及其再招。始不能掩諱壬新之織紙屨者。極涉殊常。韓光佑金相齡所供。亦欠別白。依傳敎竝出付禁府之意。敢啓。傳曰。知道。中官文鳳億之自內所供。三哲稱名漢之本曹所供。皆以偸取根引。歸之壬新漢。而酬酢苗脈。歸之韓昌愈。昌愈之始則隱諱於自內推問之時。末乃變辭於本曹推覈之際者。究厥情狀。極其獰頑。渠不手犯。則一從所見所聞。從實直告。以待處分。元非添罪之端。而敢生粧撰之計。嚴問之下。一味周遮。䆠豎此等之習。不可不嚴懲。況渠輩。近年以來。少得寧息。曾未幾何。欲售舊習。物種之見失。猶屬細事之細事。具罪目出付禁府。各別嚴囚西間。以爲待用刑嚴處之地。韓光佑金相齡所供。俱欠別自。姑無可執之贓。傡保放。以待結末。大抵宮闈事體。何如。前後飭禁又。何如。則幺麽蟣蝨之賤。不畏法至此。無論犯與不犯。其爲不謹典守。無所逃罪。當該守直中官。竝令內侍府。一一分年月摘發刊名。其中在鄕人及有故人。區別勘處。中官金明佑。爲先刋名內侍府事。分付。雖以衛將言之。殿門以內。非渠所掌云。而一闕之事。豈曰不知。況又直所。在於闕門要路。往來雜人。蹤跡殊常之類。若能檢察。必無是弊。考其年條。當該衛將等。竝令有司嚴勘。其餘衛將。皆卽放送。此後各別擇差。卿亦時時發遣褊裨。考察勤慢。無或如前。抛置也。因此事。又送摘奸於景福宮。而守門軍卒只是一人。微服出入。莫有誰何者云云。當該衛將。亦爲汰去。待用棍時。從重決棍懲勵。
정조 5년
又以兵曹言啓曰。因司僕寺草記。本寺添補推移。取用於京畿驛馬。本曹補把。有難分排。洪忠道驛馬。依常年例。啓下元單子十匹外。十匹加把。及期逢點之意。該道監司處。行移。何如。傳曰。允。
정조 5년
李憲默。以纂輯廳言啓曰。纂輯堂上一員。更爲啓下事。命下矣。江華留守徐浩修差下。使之察任。何如。傳曰。允。此與以正三品。差擬實錄校正堂上之例有異。旣經閣職。且嫺文字間事。行副司直李秉模。亦爲纂輯堂上差下。皆令待明朝。肅謝仕進。
정조 5년
吏曹口傳政事。兼知春秋館事單。徐浩修。修撰官單。李秉模。
정조 5년
趙時偉。以訓鍊都監言啓曰。今八月十五日。明陵擧動時。本局別將千摠。俱是領軍將官。而左別將曺學臣。左部千摠任嵂。以別軍職侍衛進參。合有變通之道。左別將曺學臣。左部千摠任嵂。今姑改差。何如。傳曰。允。
정조 5년
又以御營廳言啓曰。本廳字內。惠化門北邊。第三城廊近處。體城頹毁改築處。女墻亦已畢築之意。敢啓。傳曰。知道。
정조 5년
又以左邊捕盜廳言啓曰。自兵曹移送罪人壬新爲名漢。嚴囚之意。敢啓。傳曰。知道。
정조 5년
辛丑八月初二日辰時。上御誠正閣。二直提學入侍時。二直提學鄭志儉。右承旨趙時偉。假注書趙興鎭。記事官金鳳顯。別兼春秋林錫喆。以次進伏。上曰。右副承旨入侍。賤臣承命出。與李世奭偕入進伏。上曰。承旨所掌何房耶。世奭曰。推考房矣。上曰。近來紀綱懈弛。今日講筵。臺閣之臣。無一進參。事體所在。誠甚未安。今日無故不入來臺諫該房。申飭。可也。命先退。上命志儉曰。實錄抄出時。顯廟朝禮訟一款。竝勿抄出。可也。又敎曰。黔岩碑石畢刻後。本閣之所將印出者。其數幾何。志儉曰。殆至五十件矣。命先退。上曰。兵判開坐云耶。時偉曰。姑未知之矣。上曰。本事左副何不傳之耶。慶熙宮藝文館。卽御齋室。而近來人心獰悍。不畏法綱。所鎖門戶。破碎入去。油芚塗褙及所置帷帳。盡爲偸去云。事未前聞。昨日令兵判嚴覈草記。而往在先朝。毓祥宮。有如許之事。至於親鞫之擧。以此言之。今此所犯之人。不可尋常處之矣。時偉曰。伏承下敎。誠萬萬驚駭。此不過出入軍卒輩所爲矣。上曰。今日晝講。班次失序。上下番儒臣。隨入於兼春秋之後。講筵事體。何等嚴重。而壞損無餘。誠甚慨然矣。錫喆曰。凡於入侍之際。自有班次之先後。而至於法講事體。尤爲自別。俄者晝講入侍時。玉堂上下番。隨入於兼春秋之後。班次旣失。不可無警。請今日入侍上下番玉堂罷職。上曰。依爲之。出擧條上曰。諸道道臣發巡之行。似在近間矣。時偉曰。諸道方伯之發巡。例於仲秋之月離發。而今年諸道年事。旱澇不適。必多災傷。故其在檢田之政。似當早發於未收穫前。而今秋則幸行有命。雖發巡者。必皆撤還。如或未發巡。則亦當姑停矣。上曰。海伯何當發巡云耶。時偉曰。向聞初旬前離發云矣。如聞幸行定日消息。則似不離發矣。上曰。守令之荒年災政。似爲最難矣。檢察之際。如不詳審。則吏緣爲奸。民受其害。必多災實相蒙之弊矣。時偉曰。臣於年前。待罪西邑。適値歉歲。身當災政。則此是爲守令者。第一大政。其所檢覈之道。決不可委之吏輩之手。必也身親看審然後。可無虛實相混之端矣。上命書傳敎曰。聞筵臣言。幸行定日之故。諸道監司。已發巡者撤還。未發巡者退期云云。今年檢察災傷。比常年不但爲最難。雖値陵幸。如期發巡之意。分付諸道。又聞諸道之中。登歉不均。邑邑面面。各有差等。如不十分精覈細櫛。吏緣爲奸。民受其苦。予則以爲目下急務。莫大於此一事。如是申敎之後。監司不飭守令。守令專委吏鄕。使災實有相蒙之弊。現發於來頭考察之時。監司守令。抵之重律。以謝飢民。竝以此意措辭。各別嚴飭諸道道臣處事。令廟堂知悉。時偉曰。再明日親臨抄啓文臣製述處所。以何處爲之乎。上曰。以誠正閣爲之。又敎曰。圓點中。準點儒生數爻。自政院知入。可也。命書榻敎曰。今日入侍上下番玉堂罷職。又命書榻敎曰。玉堂前望單子入之。命退。諸臣以次退出。
정조 5년
辛丑八月初二日辰時。上御誠正閣。晝講入侍時。知事鄭尙淳。特進官徐有慶。參贊官李憲默。侍讀官朴天行。檢討官尹尙東。假注書李祖承。記事官金鳳顯。別兼春秋林錫喆。宗臣安川君烓。武臣副護軍徐有大。以次進伏訖。上讀前受音訖。天行讀奏。自孟子曰伯夷非其君不事。止君子不由也。上讀新受音訖。天行奏曰。此章可以見孟子願學孔子之意也。二子淸和。雖造極處。其所占得。終偏於一邊。故不免隘不恭之弊。不若孔子大中至正。不偏不倚之道也。此孟子所以願學孔子。而或恐學者。不學夫子中正之道。欲學二子一偏之行。而有隘不恭之失也。非謂伯夷直是隘而已。柳下惠直是不恭而已。蓋伯夷。雖偏於淸一邊。而不念舊惡。則淸中之和也。柳下惠雖偏於和一邊。而不以三公易其介。則和中之淸也。然終有偏於一邊。則必有末流之弊。況帝王之學。異於匹庶。頭䐉一偏。則發於心害於事之弊。不但隘不恭而已。可不愼哉。今殿下聖學高明。豈有失於一偏之慮。而惟願勿爲偏着於夷之淸。亦勿偏着於惠之和。惟以夫子大中至正之道爲準則。是所望也。上曰。好矣。下番亦陳文義。可也。尙東奏曰。此章蓋勉戒後學之辭也。淸與和。固是夷惠之極工。而終不免隘與不恭者。一偏之病也。然而孟子。以廉頑立懦寬鄙敦薄。稱夷惠爲百世之師。人主用人之道。旣不得中正之士。則淸與和。亦豈可忽而簡之耶。今之學夷惠者。雖不無隘不恭之病。而若謂之元無一二分淸和。則便是誣一世。苟欲求淸和之人。宜從隘與不恭處覓得。見人之隘。毋徒曰隘。而必審其淸。見人之不恭。毋徒曰不恭。而必察其和。各從他一偏處下手。舍短取長而用之。則庶見聖朝無棄物。而無一物不獲其所之歎。伏願聖上念哉。上曰。所奏亦好矣。經筵特進官。各陳文義。可也。尙淳奏曰。孟子稱伯夷之淸。柳下惠之和者。實取其聖之德而言也。旣稱其德。而又言其隘不恭之意。亦非夷惠眞有此病也。以後世論之。淸者固流於隘之一邊。而和者亦近於不恭之一邊。故孟子所以爲敎者。蓋欲使學者。學其淸和之德。而不至入於隘不恭之偏也。有慶曰。上下番玉堂。皆已備陳。臣則別無可達之辭矣。憲默奏曰。孟子每稱伯夷聖之淸。柳下惠聖之和。而此章必曰。隘與不恭。君子不由者。蓋淸之極。其弊必至於隘。和之極。其弊必至於不恭。故爲學者戒也。上曰。伯夷是聖之淸者也。柳下惠是聖之和者也。故孟子旣以聖稱之。此章曰。隘不恭君子不由也。君子雖是成德之名。猶不足相稱於聖人地位。則旣曰聖。又曰君子所不由者。果有意義耶。天行奏曰。隘與不恭云云。非直以夷惠爲隘爲不恭。謂其淸和。終偏於一邊。故未免爲隘不恭之弊也。夫隘與不恭。果非君子大中至正之道也。於此亦可見亞聖願學孔子之意也。上曰。左副承旨入侍。仍命憲默書傳敎曰。左副承旨入侍。出榻敎賤臣承命出。與左副承旨金宇鎭。偕入進伏。上曰。法講班次。何等嚴重。而俄者入來之際。玉堂反在兼春秋之後。誠爲駭然矣。尙淳曰。法講入侍。事體甚重。俄者經筵班入來時。儒臣史官。俱有倒次之失。玉堂上下番及史官。竝推考。何如。上曰。依爲之。出擧條仍命宇鎭書傳敎曰。列朝寶鑑。行將校正。先朝寶鑑。纂修時急。而前後勉出之敎。又不啻丁寧。奚但洞晰無餘。人之知己心。於敵以下。尙有知感重臣之一味違傲。又自數昨。反稱在外。揆以分義道理。寧容如是。況且金吾滯囚。未有若近日。照律議處。皆非次堂所可爲之者。纂輯廳校正堂上蔡濟恭。當日上來行公之意。令政院下諭。仍又各別申飭。仍命經筵先退。又命京畿監司入侍。賤臣承命出。與京畿監司李亨逵。偕入進伏。上曰。碑石已爲磨置乎。亨逵曰。今已磨出以待矣。上曰。石品。果何如耶。宇鎭曰。臣俄纔聞之。則戶曹所在烏石得去云。石品則。似好矣。亨逵曰。石品果好矣。上曰。碑閣大門懸板。何以書之乎。亨逵曰。以辛丑駐臨舊基書之矣。上曰。好矣。依此書之。可也。命書傳敎曰。近來經宿陵幸。諸道方伯境上待候。皆命置之。至於實錄奉安之行。旣以除弊之意。昨有所下敎。監司陪行一節。今番除之。湖南湖西嶺南關東。今年穡事。尤非京畿之比。奉安實錄之行。今年內雖或停退。明年自可奉詣。勿論今年明年。役民動軍。實涉重難。方伯往來。徒滋弊端。一依昨今傳敎。令廟堂措辭行會各該道。一切煩弊之事。今番竝姑權減。上曰。實錄奉安時。可以除民弊之萬一者。又有何事乎。亨逵曰。此外弊端。臣姑未聞矣。上曰。實錄奉詣時。當用彩輿。容入櫃子之數。別兼知入。錫喆承命出回奏曰。當用三十餘櫃子。而彩輿亦如櫃子之數云矣。上曰。旣承下敎之後。不思除弊之道。奏對如是。安敢乃爾。仍命書傳敎曰。昨爲民弊。飭敎。何如。則所當遵奉朝令。戢束下屬。而前席詢問。奏對矇曨。入侍別兼。從重推考。虛張數爻。猥煩登聞。此等吏習。有係紀綱。該吏令有司從重科治。上曰。橋樑事。實爲民弊。每當幸行。輒爲修補。而亦不堅緻。如川深處。則以石造橋。似無妨矣。亨逵曰。如以十年修補之費。料理石材。則可以優如。而儲置未敷。故似無此等議論矣。上曰。日氣如此。雖是東風之後。禾穀能無受傷之慮乎。亨逵曰。日氣甚好。似無他慮矣。上曰。民憂不可不念。外邑民丁侵役之事。一切禁止。今番則楊州巡牙兵。亦爲置之。而洪忠道驛馬。依昨年例入把。可也。亨逵曰。連有飭敎。故凡於役民之事。一切除減矣。上曰。都差員及植炬差員誰某乎。亨逵曰。都差員則水原府使。而植炬差員則富平府使矣。命退。又命書傳敎曰。列朝寶鑑纂輯堂郞與先朝寶鑑纂輯堂郞。每日進不進一單。同爲書入。列朝實錄。則以謄出張數。堂上姓名下。懸註以入。又命書傳敎曰。明日秋到記處所。以春塘臺爲之。仍命退。承史以次退出。
정조 5년
行都承旨嚴璹藥院進。左承旨徐有防坐。右承旨趙時偉坐。左副承旨金宇鎭坐直。右副承旨李世奭坐。同副承旨黃昇源坐直。注書二員未差。假注書趙興鎭仕直李祖承藥院直。事變假注書李萬榮仕。
정조 5년
黃昇源啓曰。明日常參經筵。取稟。傳曰。停。
정조 5년
李世奭啓曰。憲府連日監察茶時。事甚未安。除在外外。未肅拜人員。竝卽牌招。何如。傳曰。允。
정조 5년
以寶劍望筒。傳于趙時偉曰。仍。
정조 5년
以兵曹佐郞洪仁浩。中官劉得藩洪慶新等拿處傳旨。傳于黃昇源曰。分揀。
정조 5년
傳于金宇鎭曰。試官詣閤。坐直承旨同爲入侍。
정조 5년
傳于黃昇源曰。李秉模當爲更招。金吾堂上。姑勿罷坐。
정조 5년
兵曹口傳政事。以金魯鎭爲都摠管。洪良浩徐有隣爲副摠管。
정조 5년
吏曹口傳政事。以李鎭衡趙時俊爲掌樂提調。金載久爲掌樂主簿。吳在文爲掌樂僉正。
정조 5년
黃昇源啓曰。吏曹判書李衍祥。參判李敬養牌不進推考傳旨。今方捧入。而開政命下之後。如是違牌。不卽擧行。事甚未安。更卽牌招。何如。傳曰。允。
정조 5년
傳于徐有防曰。抄啓文臣製述。更待下敎擧行。
정조 5년
兵曹參判前望單子入之。落點金夏材。
정조 5년
黃昇源。以奎章閣言啓曰。明日抄啓文臣親臨製述時。應製人員中。前正郞李東稷。方在削職中。不得進參。單子中懸頉以入之意。敢啓。傳曰。知道。甚憊矣。退行於初八日。
정조 5년
以承傳宣傳官受點單子。傳于黃昇源曰。宣傳官南正圭。昨於奉命摘奸之行。渠以微服。擬欲攔入。爲閽者所阻。則求得冠服。着入門內云云。雖非渠親與宦寺酬酢大異。而冠服卽守直中官所着者。似由於倉卒中不審之致。前後飭敎。何如。則勿論事狀之故犯與不故犯。後弊所關。有難置諸宣傳官之列。更聞光景。無情則的實。他司換差。仍令該府拿問處之。所謂廳首及所任。向者揭板之後。若能申申約束。豈有此事。更觀前頭嚴處次。行首宣傳官。姑先推考。掌務宣傳官。爲先拿處。
정조 5년
黃昇源。以訓鍊都監言啓曰。都監分授都城敦義門北邊體城五間頹圮處。先爲畢築。女墻仍爲始役。把守軍兵。依例撤罷之意。敢啓。傳曰。知道。
정조 5년
李世奭。以義禁府言啓曰。協律郞掌樂院僉正李普中。樂工次知郞廳主簿洪義榮。拿囚之意。敢啓。傳曰。知道。
정조 5년
又以義禁府言啓曰。中官韓昌愈。拿囚之意。敢啓。傳曰。知道。
정조 5년
又以義禁府言啓曰。行副司直李秉模。拿囚之意。敢啓。傳曰。知道。
정조 5년
又以義禁府言啓曰。慶熙宮前衛將李起尙李琦龍尹弼成宋濟謙朴大根等。竝令有司嚴勘事。傳旨啓下矣。李起尙李琦龍尹弼成宋濟謙等。今方待命。卽爲拿囚。而朴大根時在洪忠道公山地云。依例發遣府書吏。拿來。何如。傳曰。允。在囚各人等。年月有難區別。不可混同。嚴勘傡考律。以公罪收贖放送。未及拿來人。依此勘放。可也。
정조 5년
禁府啓目。副司直李秉模原情云云。傳旨問目內辭緣。泛稱遲晩。所當請刑是白乎矣。曾經侍從。勿爲請刑。旣有先朝受敎。議處。何如。判付啓。纂輯堂上差下之命。元非職務之可論。而實錄考出。亦是史役。古人之史。猶於刑餘編摩。其人之引義辭遜。史無其說。如渠謏才。豈可方之古人。而惟其重臣事。尊君命之義。足爲反隅之一端兺不喩。渠之前後罪犯。專由逋慢之致是隱則。舊釁未沬。新愆踵露。今日處分之如此。實非獲已也。觀此供辭。首尾爲說。全沒嚴畏之義。反生瞞弄之計。至渠擧措之荒唐處。乃以天奪其魄等語。漫漶對供。究厥所爲。萬萬駭然。況旀俄下傳敎中。所發問諸條。又無一言半辭之條辯者。特敎拿問。事體至嚴。卿等之如許爰辭。循例捧入。大是溺職。卿等從重推考。此啓目勿施。更良捧供以聞爲良如敎。
정조 5년
辛丑八月初三日卯時。上御春塘臺。親臨秋到記儒生分製講入侍時。行都承旨嚴璹。行左承旨李憲默。右承旨趙時偉。左副承旨金宇鎭。右副承旨李世奭。同副承旨黃昇源。假注書李祖承。事變假注書朴柱遇。記事官金鳳顯。別兼春秋林錫喆。以次序立訖。上具翼善冠袞龍袍。乘輿由協陽門。詣春塘臺陞座訖。上曰。今日禁喧。極爲駭然。當該郞廳拿處。差備中官事。亦爲駭然。一體拿處。仍命書傳敎曰。禁喧郞廳及差備中官。事過後。令該府拿處。上曰。雨勢如此。空石多數待令事。分付兩倉。上曰。試官李性源。胡不入來乎。連爲催促。仍命書榻敎曰。試官李性源。從重推考。牌招。上曰。禮房進詣景慕宮奉審。仍爲摘奸以來。仍命書傳敎曰。禮房承旨。馳詣景慕宮。奉審摘奸以來。憲默承命出。上曰。兵判旣無情勢。則又何不承牌乎。牌望勿施。卽爲催促入來。仍命書榻敎曰。試官李性源。更爲牌招。牌去來勿爲呼望。命試官行禮。製述試官徐命善李性源李敬養徐有防閔鍾顯柳義養兪恒柱。殿講試官鄭存謙鄭民始鄭昌順徐鼎修鄭東俊徐龍輔金載瓚。分東西行禮訖。命試官進前。命善存謙等。以次進伏。命善等曰。日氣陰濕。聖體。若何。上曰。一樣矣。憲默回奏曰。臣奉承聖敎。馳往景慕宮。奉審摘奸。則差備樂工。當爲一百十四名。而只以十六名待令者。事極駭然。當該協律郞。推考。何如。上曰。協律郞拿處。掌樂提調罷職。可也。出擧條上曰。協律郞誰也。知入。賤臣承命出回奏曰。元定協律郞主簿李集星。而今日進排協律郞。則僉正李普中云矣。上曰。樂工次知郞廳。亦爲知入。賤臣承命出回奏曰。樂工次知。則主簿洪義榮云矣。上曰。差備所入一百十四名。而只以十六名待令者。果緣何事而然云耶。憲默曰。樂工元數甚少之中。適値殿座之時。不得如數待令云矣。上曰。此有不然者。如當臘享親祭之時。則差備樂工。不但爲一百十四名而已。其時則將何以分排耶。命善曰。聖敎誠至當矣。今日協律郞事。極爲駭然矣。上曰。大享事體。至爲嚴重。差備樂工。不可不備。殿座待令樂工。卽爲撤送享所。可也。命書榻敎曰。景慕宮秋享大祭協律郞。先汰後拿。掌樂提調罷職。又命書榻敎曰。景慕宮秋享大祭協律郞李集星汰去。其代。口傳差出。又命書榻敎曰。樂工次知該色郞廳。一體拿處。享所進去典樂。令攸司科治。上曰。左承旨年老。難任夙夜之役。該曹或有見窠耶。時偉曰。工曹參判。方有窠矣。命善曰。左承旨陞資後。似未經亞卿矣。上曰。然則尤好矣。命書傳敎曰。昨聞筵奏。夙夜之任。勢難强迫。殿座時承旨。亦不可不備員。合有變通之擧。且聞陞品之後。未經亞卿云。行左承旨李憲默。工曹參判除授。上曰。近日兩司。無端違牌。已成痼弊。而至於都憲之尙不行公。何也。時偉曰。俄以連日監察茶時。未安出牌矣。上曰。都憲牌去來。斯速知入。賤臣承命出回奏曰。已爲違牌云矣。上曰。旣無情勢。日事違牌。安有如許紀綱。牌望勿施。以前牌卽爲催促。命善曰。雨勢甚緊。軍門油芚入之乎。上曰。卽爲分付入之。少頃。上曰。油芚何不入之乎。使宣傳官知入。李儒敬回奏曰。皆已待令於門外。而無信令。故不得入門云矣。上曰。然則出信箭卽爲入之。上曰。李秉模以渠之所坐。旣有拂拭之恩。分義道理。焉敢若是慢偃。今日事極爲駭愕。仍命書傳敎曰。予於李秉模。今日擧措切怪之。向來所被之嚴敎。所遭之人言。一則分義。二則分義。負此罪名。旋卽宥敍。自上雖軫滌瑕之義。在彼宜念革舊之道。惟今纂輯之命。係是往役。異於實錄廳校正堂上之華選。正如纂修之名。而昨今飭敎。不啻截嚴。迷不知動。何似年前違牌承宣之習乎。向予惜才之敎。反作壞分之階。意之所之。一欲問知。行副司直李秉模。下義禁府拿問以聞。上曰。判堂旣不出仕。時囚無勘處之道。實爲可悶矣。命善曰。每以次堂擧行。亦涉苟簡矣。上曰。承旨旣已有闕。前望入之。仍命書榻敎曰。承旨前望單子入之。賤臣承命持入。徐有防落點。仍命書榻敎曰。新除授承旨。牌招察任。命書傳敎曰。前承旨李在學李晉圭敍用。又命書傳敎曰。承旨房仍。上曰。試官望入之。賤臣承命持入。趙時俊落點。命書榻敎曰。掌樂提調有闕。代口傳差出。上曰。油幕旣爲造給。而儒生亦皆整齊乎。時偉曰。皆爲整齊矣。上曰。製述試官。先爲進前。命善等進前。命性源時俊。書表題訖。上曰。此解題。儒生可以知之耶。命善曰。似未知之矣。上曰。試官中有知之者耶。僉曰。臣等俱未知之矣。上曰。此載於明史初卷一二張之內。然不可以不知者試士也。當改之矣。仍命改書表題訖。宣敎官奉展。懸題板訖。上曰。製述試官。姑爲少退。收券後入侍。殿講試官進前。存謙等進伏。命開講。生員李振玉等四十一人。以次進前講書傳。幼學趙象基進講。上曰。奏對之際。笑語相雜。事體所在。誠極駭然。停擧。上曰。鶴城君。以年老之人。每當侍衛。他摠管則何不入來耶。時偉曰。似是入直。而摠管中。亦多有未肅拜之人云矣。命書榻敎曰。未肅拜摠管許遞。口傳差出。又命書榻敎曰。差祭兵曹堂上許遞。前望單子入之。賤臣承命持入。金夏材落點。上曰。新除騎堂。卽爲入來。侍衛事。分付。上曰。講章何等重大。而多有誤書。實爲駭然矣。存謙曰。注書誤書講章。推考。何如。上曰。汰去。可也。出擧條事變注書朴柱遇汰去事。榻前定奪上曰。上注書趙興鎭。使之入侍。汰去。代亦卽爲擬入。可也。上曰。注書擧行。極爲稽緩。拿處。可也。仍命書榻敎曰。假注書李祖承。事過後拿處。上曰。兵曹參判何不入來耶。時偉曰。方到闕外。以待出牌云矣。命書榻敎曰。兵曹參判望勿施。前望單子入之。賤臣承命持入。鄭昌聖落點。又命書傳敎曰。政官牌招開政。幼學李聖輪進講。收栍純通。上曰。爾居在何邑耶。聖輪曰。居在咸興矣。上曰。年爲幾何乎。聖輪曰。二十九歲矣。上曰。面貌言語。不似北人奇矣。存謙曰。咸興以南。則不可以北人論。而至於此人。則雖京華士子。亦無以加此矣。上曰。爾則姑爲待令。可也。幼學宋欽修進講。上曰。讀奏之際。覸視試官冊子。安有如許士習。停擧。斯速退去。講訖。上曰。李聖輪進前。命墨沫呼新來。上曰。以金載瓚周公若曰之問。旣已純通。使金載瓚墨沫。可也。時偉曰。宣傳官李元謙。傳命之際。多有做錯。極爲駭然。記過。何如。上曰。依爲之。出擧條仍命書榻敎曰。當該承旨推考。命善曰。臣頃以史庫雨漏處。待秋擧行之意。陳達蒙允矣。此不過暫時修改之事。今番實錄奉安。史官進去時。仍爲擧行。似好。以此分付。何如。上曰。依爲之。出擧條上曰。掌樂提調進前。時俊進前。上曰。今日掌樂院事。極爲駭然。臘享親祭時。則差備樂工。不啻屢百人。未聞不足之事矣。乃者有此無前之擧。末乃以殿座爲言者。尤爲不成說。雅樂俗樂。雖不可通用。樂生樂工。亦不可推移耶。今日落點於卿者。將使之釐整故也。卿旣承筵敎。自明日開坐本院。詳細査實後。論理草記。可也。上曰。纂輯役事之延拖。實爲可悶矣。然夜猶未長。不可繼夜纂修耶。命善曰。然矣。上曰。郞廳加出。爲好耶。命善曰。一堂上各以二郞廳分排。則書役似易矣。上曰。製述試券。當還內後考出。以此擧行。可也。左通禮跪啓請乘輿。上乘輿由協陽門還內。承史諸臣。以次退出。
정조 5년
辛丑八月初三日酉時。上御誠正閣。科次入侍時。讀券官領議政徐命善。兵曹判書李性源。禮曹參判趙時俊。對讀官成均館大司成閔鍾顯。兵曹參議金尙集。禮曹參議柳義養。兵曹參知兪恒柱。左副承旨金宇鎭。同副承旨黃昇源。假注書趙興鎭。記事官金鳳顯。別兼春秋林錫喆。以次進伏。上曰。禁府都事汰去傳敎書出乎。宇鎭曰。姑未書出矣。上曰。李秉模之拿處捧供。旣出特敎。則文飾招辭。萬萬駭然。當該刑房都事。固當汰去。問名知入。更爲開坐之意。分付金吾。賤臣承命出回入。上曰。今日表題本事。卿其知之乎。命善曰。臣未能詳知矣。上曰。明史綱目太祖卷持入。賤臣承命出持入。上命宇鎭讀李秉模供辭啓目訖。命書判付。上命兼史曰。此啓目。出給金吾。更爲捧供以入事。分付。蔡濟恭。頃於抄啓文臣試官落點後。使之申飭上來。而尙無消息。使畿營催促事。亦爲分付。昇源曰。纂輯廳出去史官。旣已回入闕門。金虎門今當下鑰矣。上曰。唯。上命時俊曰。掌樂提調有窠。而宰臣適入侍。故特爲下批者。欲査樂工事也。卿其善爲査出也。時俊曰。旣承聖敎。謹當詳細査啓矣。上曰。試券考之。可也。對讀官以次進讀。上曰。六地試券。頗有工程矣。命善曰。句作對耦。甚鍊熟矣。上曰。今日場中。有書冊之持入者乎。性源曰。臣以侍衛入來之際。遍見場中。則無一儒持冊者矣。上曰。風雨場中。如是呈券。非實才亦似難矣。命善曰。然矣。上曰。兵判見關西湖南武士乎。性源曰。昨日盡爲招見。則關西武士。則別無超等之人。湖南武士中。年五十三歲之人。力能擧泥土十八斗。負人五名矣。上曰。可謂力士矣。命善曰。雖有膂力。年已老矣。不足爲也。上曰。嶺南武士上來乎。性源曰。尙未上來矣。自臣曹發關催促。而向來北關武士。令軍門分饋矣。今番亦依北關武士例。令各軍門分饋。似好矣。上曰。可矣。上曰。試券幾盡考。而別無善作者。何以則爲好耶。命善曰。別置試券。勢將合考矣。上曰。六地試券。兵判讀之。可也。性源讀奏。上曰。何如耶。命善曰。此試券。可謂最上矣。性源曰。所抄置者。不過二張。故臣不敢是非。而句作頗有疵病矣。上曰。諸試官皆陳所見。可也。鍾顯尙集等曰。六地試券。比諸三地試券。則稍勝矣。上命書等。命善書三下一於六地試券。次書三下二於三地試券後。宇鎭上壯元試券。上親坼皮封。宇鎭讀奏姓名。上曰。成種仁三日製被抄矣。畢竟高中。可謂實才。昇源曰。本以才士得名矣。上曰。之次金養和。亦有文名乎。性源曰。亦以實才有名稱矣。命宇鎭書傳敎曰。秋到記殿講居首幼學李聖輪。製述三下一居首生員成種仁。竝直赴殿試。講之次幼學趙昌濂。製述之次生員金養和。竝直赴會試。其餘講略粗人。考例捧傳旨施賞。又命書榻敎曰。入格儒生。明日待令。命善曰。終日聖體勞動之餘。如是煩達。極涉惶悚。而今番行幸時。海西關東補把馬。不得徵來。故各差備馬分排元數。太半不足之中。且當節日。各宮房依例分送之馬。實無推移之道矣。上曰。各宮房所送馬幾匹耶。命善曰。五十匹矣。上曰。然則宮房所送馬置之。命善曰。然則可以分排擧行矣。性源曰。幸行時。十里外斥候伏兵。例爲擧行。而當日回鑾時。則連有置之之命。今此明陵幸行時。斥候伏兵。何以爲之乎。敢稟。上曰。此亦依春幸時例爲之。可也。出擧條性源曰。弘化門外留都。守摠兩營。例爲輪回擧行矣。今番則兩營中。何營留都乎。敢稟。上曰。令當次營門擧行。可也。出擧條性源曰。陵幸回鑾後。隨駕軍兵犒饋。近來連以乾物擧行矣。今番亦以乾物擧行乎。敢稟。上曰。依近例爲之。可也。出擧條上曰。今番隨駕禁軍幾名乎。性源曰。三番矣。上曰。近來則一軍色徑費。能無不足之患耶。今年內。雖城內。無動駕經宿之事。似無不足之弊矣。性源曰。一軍色之應下。每患不足。故二軍色錢木。方欲推移。而該郞相持不給矣。上曰。此則兵判申飭該色。俾無濫用之弊。可也。命退。諸臣以次退出。
정조 5년
行都承旨嚴璹藥院直。左承旨徐有防坐直。右承旨趙時偉病。左副承旨金宇鎭坐。右副承旨閔鍾顯坐直。同副承旨黃昇源坐。注書二員未差。假注書趙興鎭仕直李祖承藥院直。事變假注書李萬榮仕。
정조 5년
徐有防啓曰。右副承旨李世奭。今日不爲仕進。卽爲牌招。何如。傳曰。許遞。前望單子入之。
정조 5년
承旨前望單子入之。閔鍾顯落點。
정조 5년
傳于徐有防曰。承旨入侍。纂輯堂上同爲入侍。
정조 5년
以政官三牌。何以爲之。啓辭。傳于黃昇源曰。更爲牌招。
정조 5년
有政。吏批。判書李衍祥進。參判李敬養牌不進。參議未差。左承旨徐有防進。以鄭民始爲戶曹判書。洪秉聖爲獻納。李鼎揆爲副校理。鄭一祥爲左尹。鄭志儉爲大司成。李性源爲知經筵。金履顯爲儀賓都事。金斗恒爲社稷令。宋翼洙爲敦寧主簿。閔垠爲定山縣監。朴泂爲庇仁縣監。尙衣主簿曺允亨。仍任事。承傳。知經筵金熤。同經筵李性源。左尹洪良浩。右尹鄭一祥。
정조 5년
兵批。判書李性源病。參判鄭一祥入直進。參議金尙集病。參知兪恒柱病。左副承旨金宇鎭進。副司直。尹蓍東鄭一祥李在學李世奭李晉圭。副司果。姜彝正徐潤載。
정조 5년
傳于閔鍾顯曰。新除授戶曹判書。牌招察任。
정조 5년
以修撰洪秉聖牌不進罷職傳旨。傳于徐有防曰。只推。
정조 5년
吏曹口傳政事。兼春秋記事官尹行元崔烜。
정조 5년
兵曹口傳政事。副司果尹行元崔烜。都摠都事李晳。宣傳官南正圭相換。
정조 5년
傳于閔鍾顯曰。禮曹判書前望單子入之。
정조 5년
禮曹判書前望單子入之。蔡濟恭落點。
정조 5년
傳于閔鍾顯曰。此後陵幸時。仗馬除之事。分付。
정조 5년
傳于黃昇源曰。李集斗日記聞已修云。明日捧供事。分付。
정조 5년
禁府啓目。掌苑別提崔宅華原情云云。傳旨內辭緣。泛稱遲晩。刑推得情。何如。判付啓。分揀放送爲良如敎。
정조 5년
又啓目。專經文臣承文副正字權坰。原情云云。傳旨問目內辭縁。惶恐遲晩敎味白侤是白臥乎在亦。向前權坰。亦初不在外之狀。旣已綻露於道臣査實之時。而觀其供辭。則以爲初十日發行。中路得病。未及下去於査實之前是如爲白乎乃。不可以其矣所供。有所參恕。依初下敎。卽其地定配。何如。判付啓。毋論言之信否。旣曰因親病下去云爾是隱則。不可勒勘議處爲良如敎。
정조 5년
又啓目。協律郞掌樂院僉正李普中。樂工次知郞廳主簿洪義榮等。原情云云。李普中段。傳旨內辭緣。泛稱遲晩。所當請刑是白乎矣。年過七十。法不當請刑。上裁爲白乎旀。洪義榮段。傳旨內辭緣。泛稱遲晩。刑推得情。何如。判付啓。一百十四名差備工人。只以十六名待令者。不但萬萬駭然。本官享事。事體何等自別是隱則。擧行之疎忽。罪實不輕。不可汰去而止。李普中段。從重勘律爲旀。至於洪義榮段。雖是該色。享所諸事。協律郞專當前例云。附過放送爲良如敎。
정조 5년
徐有防。以纂輯廳言啓曰。纂輯堂上旣已加差。郞廳亦當加差矣。前校理尹行元。前持平崔烜差下。時無職名人。口傳付軍職。使之冠帶常仕。何如。傳曰。允。
정조 5년
又以弘文館言啓曰。修撰洪秉聖。旣有只推之命。卽爲牌招察任。何如。傳曰。允。
정조 5년
掌樂院提調趙時俊啓曰。昨以本院工生。不爲待令於莫重享所事。査實其槪略。有啓達者。而臣於今日。進往本院。招聚執事諸典樂。詳問擧行節次。且閱院上事例冊子。參準享祀時分排數額。則樂工四百四十一名內。時仕爲一百六十八名。樂生一百九十五名內。時任爲九十名。除時仕外。所謂不仕工生名目。爲三百七十八名。每名身貢錢爲十二兩。以此不仕之貢錢。添給時仕之役價。合計實仕工生。爲二百五十八名矣。又有待年樂生一百五十名。此則每年只給四兩錢。使之肄習佾舞。若當諸處享祀。同時過行之際。時仕工生不足之數。以待年樂生。推移備額於佾舞差備者。則本院前例也。大抵樂工之爲俗樂。樂生之爲雅樂者。所執之藝。雖各不同。如値享樂差備多入之時。則音律元差備外。如佾舞閑伎樂工樂生。互相推移以用者。亦流來之規也。一年內廟社祭享中。惟臘享時。工生最爲多入。而社稷進去者。一百十八名。宗廟進去者一百二十名。景慕宮進去者。一百十四名。合三百五十二名。而時仕待年元數。爲四百八名。則除三大享進去者。而尙餘四十六名矣。但宗廟臘享。或有親行。則永寧殿進去者。當爲一百二十名。而上項餘數。只是四十六名。其外七十四名。爲不足之數。而此則自本院。姑無預先區劃之事。殊甚疎漏。而至於親享動駕時。前後陳樂工生。大駕入次後。竝卽進詣於享所。故別無加數分排者。亦舊例也。昨者宮享。適與殿座日相値。而以工生元數計之。則用於宮享。進於殿座。尙有百餘數之多。而及其摘奸之時。只以十六名待令者。此實無他。欲於殿座罷後。以殿庭進去之樂工。移詣於享所。意在占便。言稱襲謬。該掌之慢不覺察。典樂之恣意闕點者。誠萬萬駭痛。以此推之。從前此弊。必或有之。而事在旣往。姑難究覈之意。敢啓。傳曰。知道。査奏極爲詳備。旣往特從寬大之典。姑不一一追勘。此後此等之弊。一切嚴禁。成節目揭板本院。以爲永久遵行之地。大抵小大祀享儀節。樂爲最重。而循訛襲謬。欠敬如許。必是該院官員不擇之致。以此意另飭銓曹。臘享親祭時。四處享所樂舞。以時仕工生二百五十八名。待年生一百五十名。推移分排云云。而此亦有疑晦者。生用於社。工用於廟宮。生之數優可當之。工之額果無不足乎。除佾舞數。以百餘名之樂工。較諸廟宮三處登歌軒架。各差備容入之數。則亦皆相稱乎。昨筵査問之敎。政在此一段。而此啓辭。未免遺却。更爲陳聞。曾聞本院工生輩接濟。每患苟簡云矣。年前變通之後。近則行之無弊。能無爲弊之端乎。如是申飭之後。渠輩賙恤之道。不可不軫念故也。卿其具由以啓。
정조 5년
黃昇源。以備邊司言啓曰。本司武郞廳金處純。奔走勤仕。已滿十五朔。依例六品遷轉事。捧承傳施行。何如。傳曰。允。
정조 5년
徐有防。以禮曹言啓曰。諸道專經文臣。卽速起送事。曾已發關矣。該道該邑之起送狀。今始齊到。而其中京畿楊根居副司果韓永運。安山居前佐郞崔命獜。洪忠道西原居權知承文院副正字池德斌。謂有親病。不爲上來云。未知其情勢之如何。而因特敎關飭之後。若是稱托。不卽上來者。事極駭然。依節目中規避不進者禁推之例。韓永運崔命獜池德斌。竝禁推。何如。傳曰。允。
정조 5년
黃昇源。以義禁府言啓曰。宣傳官南正圭。掌務宣傳官趙駿逵等。拿囚之意。敢啓。傳曰。待明朝捧供以聞。
정조 5년
閔鍾顯。以兵曹言啓曰。卽接五衛將廳牒報。則五衛將朴河潤。除授在外。過限未上來云。依法典改差。何如。傳曰。允。
정조 5년
黃昇源。以訓鍊都監言啓曰。都監分授都城彰義門南邊體城四間頹圮處。先爲畢築。女墻仍爲始役。把守軍兵。依例撤罷之意。敢啓。傳曰。知道。
정조 5년
又以訓鍊都監言啓曰。都監分授都城北岳東邊體城頹圮處。改築所入石子。自西郊浮出運來。而北岳城底。松木遮蔽。山路崎嶇。勢難運致云。故先令將校看審形便。則二十餘株斫伐然後。可以通路。令字內營門。摘奸後斫去。何如。傳曰。允。
정조 5년
閔鍾顯。以義禁府言啓曰。承政院假注書李祖承。拿囚之意。敢啓。傳曰。知道。
정조 5년
辛丑八月初四日辰時。上御誠正閣。承旨纂輯堂上。同爲入侍時。左承旨徐有防。左副承旨金宇鎭。同副承旨黃昇源。假注書趙興鎭。記事官金鳳顯。別兼春秋林錫喆。江華留守徐浩修。刑曹判書金魯鎭。戶曹參判徐有隣。兵曹參判鄭昌聖。右尹洪良浩。二直提學鄭志儉。副提學沈念祖。以次進伏訖。上曰。右承旨何不入來乎。有防曰。今日仕進之路。見不潔之物。不敢入闕。自外退去矣。上曰。李秉模事。可謂萬萬駭然。如有一分國綱。渠焉敢不入耶。纂輯之役。旣非官職。則便同往役。有何難强之情勢。而前後嚴飭之下。偃然堅臥。了無動靜乎。向來違牌。於承旨或有可畏之人。雖不膺命。今則何所據而不入耶。人臣事君之道。廉防爲重。如有關係於廉防。則君綱非不重也。而廉防亦不可不固守。予何以抑勒群下。使之强出。而至於今審事。不關於廉防與義理。則以何剛腸大膽。終不入來乎。予則曰李秉模事。猶屬薄物細故也。卽今日朝像。君綱臣分。掃地無餘。如此而其何不亡乎。當初李秉模之罪名。何如。而予果惜其才之稍可於文字上。故特爲滌瑕。使之纂輯。則固當竭蹶趨承之不暇。而再昨申飭之後。至昨日申時。政院下隷之前後往來。不知幾次。而昨日晩後。始爲肅謝。此何道理。此何分義耶。其心所在。予實莫曉。而李秉模之爲人。本多畏約。今番事。非渠之意也。予之所慨然者。左承旨及一直提學也。旣與李秉模相親。則何不勸之。卽爲仕進。而視若不知也。有防曰。臣則昨日以試官。早朝入闕。終日待令於殿座。而昨曉李秉模。果以去就之難安。往復於臣。故臣亦以情勢旣如此。則商量爲之作答以送。而其後事。臣連爲來待。且無下隷之出入闕門者。未得相通。故只見承旨之連爲催促矣。念祖曰。臣則昨日。只聞捧禁推傳旨之說。故果未得往復勸入。莫非臣之未及周旋之罪也。上曰。予之如是縷縷下敎者。非獨爲李秉模而然也。紀綱掃如。兆朕不好。故深以爲惡也。有防念祖曰。下敎嚴截。實不知所達矣。上曰。今日摠府及本館入直。誰也。有隣曰。臣則入直於摠府矣。魯鎭曰。臣則入直於本館矣。昌聖曰。臣則入直於兵曹矣。志儉曰。臣入直於本院。而以不得空院之故。抄史夜役。不得爲之。檢書官又有講義修正之役。使之別省記入直。何如。上曰。檢書官一員。別省記入直。可也。命纂輯堂上左承旨同副承旨先退。命宇鎭書傳敎曰。堂郞之晨入暮歸。考役因此遷就。況今夜漏漸長。自今日纂輯堂上一員。郞廳三員。輪回入直本廳。宇鎭曰。新除授右副承旨閔鍾顯。卽爲牌招察任。何如。上曰。依爲之。出擧條命書榻敎曰。新除授右副承旨閔鍾顯牌招。命退。諸臣以次退出。
정조 5년
辛丑八月初四日午時。上御誠正閣。入格儒生入侍時。同副承旨黃昇源。假注書趙興鎭。記事官金鳳顯。別兼春秋金載瓚。講居首幼學李聖輪。製述居首生員成種仁。講之次幼學趙昌濂。製述之次生員金養和。以次進伏訖。上命聖輪進前。上曰。昨日汝能善誦居首。能復誦奏一篇乎。命誦禹貢。聖輪誦訖。上曰。汝自幾歲始經工。而今年爲幾歲乎。對曰。自十六始工。而今爲二十七歲矣。上曰。汝居在咸興云。居府內乎。居外村乎。對曰。居府北十里許矣。命退。種仁進前。上曰。汝今年泮試入格。爲幾次乎。對曰。自人日製。至今番合爲四次。而二次居魁。二次居第二矣。命誦奏試券。種仁誦訖。上曰。年爲幾歲。對曰。三十一歲矣。上曰。表策之工。所長者何文。對曰。表工爲三百首許。策工爲五十餘首。而策勝於表矣。上曰。與曾經臺職成德朝。爲幾寸親乎。對曰。爲六寸祖孫矣。上曰。成德朝亦善文云矣。昇源曰。德朝本有文名。而種仁亦與臣鄕居爲近隣。臣亦稔知其自幼勤學矣。命退。昌濂養和。以次進前。上各問其名姓居住後。命退。命書傳敎曰。時囚中李祖承。分揀放送。因察廳任。命退。承史以次出。
정조 5년
辛丑八月初四日酉時。上御誠正閣。左承旨入侍時。左承旨徐有防。假注書李祖承。記事官金鳳顯。別兼春秋金載瓚。以次進伏訖。上曰。涼雨如此。禾稼想必受傷。言念民事。誠不勝悶慮矣。有防曰。諺曰秋上甲子有雨。則禾頭生穀。今日卽甲子日也。而雨勢如此。實多憂慮矣。上曰。講義日記。皆已考準乎。有防曰。日記則姑未及考準。而原講義中。亦有三四處誤字云矣。上曰。如有誤字。使之割付。好矣。上曰。李家煥頃有郞署擬望之敎矣。禮曹有窠。而尙不擬入。何也。有防曰。李家煥數昨已除禮曹佐郞。而司謁出傳禮曹佐郞差出之下敎。故銓曹以方無見窠仰對矣。上曰。禮曹佐郞。以李家煥擬望事。有所下敎。則傳命之際。有此錯誤。極爲駭然。司謁誰乎。有防曰。趙壽崗矣。仍命書傳敎曰。莫重政望事。有此大段誤傳。當該司謁趙壽崗推考。自政院立庭嚴飭。上曰。頃日疏儒事。實爲怪駭。至於賢館之士。憑信鄕儒之言。有此呈疏之擧。予所以慨然者也。有防曰。聖敎誠至當矣。日前儒疏批答。莫不欽頌。以爲大聖人處分。出尋常云矣。上曰。釋菜受香。當在明日乎。有防曰。明日是入淸齋日。而受香則再明日云矣。上曰。大司成方帶纂輯之任。必多相妨矣。仍命書傳敎曰。閣務抄役。俱係鞅掌。續聞釋菜入淸齋在明云。大司成鄭志儉許遞。政官待開門牌招開政。以在京無故人差出。又命書傳敎曰。右承旨趙時偉。無端懸病。遞差。又命書傳敎曰。景慕宮四仲朔大享。皆稱大祭之意。已有筵敎。而無文跡之致。各司文書。或書大字。或不書大字。此後一例釐正事。分付。命退。承史以次退出。
정조 5년
行都承旨嚴璹藥院直。左承旨徐有防坐直。右承旨李在學坐。左副承旨金宇鎭坐。右副承旨閔鍾顯坐。同副承旨黃昇源坐直。注書二員未差。假注書趙興鎭仕直李祖承藥院直。事變假注書李萬榮仕。
정조 5년
傳于嚴璹曰。禮房承旨入侍。
정조 5년
傳于徐有防曰。纂輯郞廳尹行元。無端不爲入來。拿處傳旨捧入。此後纂輯郞廳。無故不爲肅拜人。政院直捧拿處傳旨。
정조 5년
徐有防啓曰。今日政新除授大司成。待下批卽爲牌招察任。何如。傳曰。允。
정조 5년
有政。吏批。判書李衍祥進。參判李敬養牌不進。參議未差。左承旨徐有防進。啓曰。玉堂闕員。今當差出。而曾經之人。方在解由未出中。無以推移備擬。合有變通之道。何以爲之。敢稟。傳曰。無故人中擬入。又啓曰。大司成今當差出。而擬望之人乏少。承旨竝擬。何如。傳曰。允。以李在學爲承旨。姜彝正爲修撰。趙時偉爲大司成。李命植爲同成均。李厚圭爲禮曹佐郞。柳明渭爲顯陵令。李榮運爲仁明園守奉官。
정조 5년
兵批。判書李性源病。參判鄭昌聖入直進。參議金尙集病。參知兪恒柱病。承旨金宇鎭進。副司直趙時偉。
정조 5년
徐有防啓曰。新除授右承旨李在學。卽爲牌招。何如。傳曰。允。
정조 5년
以大司成趙時偉牌不進罷職傳旨。傳于徐有防曰。只推。
정조 5년
徐有防啓曰。大司成趙時偉。旣有只推之命。更爲牌招察任。何如。傳曰。允。
정조 5년
以掌樂主簿李集星汰去傳旨。傳于徐有防曰。色主簿洪義榮。猶以不與享所分揀。則獨於李集星。以霎時進去之故汰去者。殊欠綜實。此傳旨勿施。
정조 5년
傳于徐有防曰。同副承旨入侍。他承旨同爲入侍。
정조 5년
李在學啓曰。明日次對。諫院無進參之員。除在外外。未肅拜呈告人員。竝待開門牌招。以爲推移入侍之地。何如。傳曰。允。
정조 5년
徐有防。以掌樂院提調臣趙時俊言啓曰。臣於昨日。以本院事。査問啓達。而緣臣愚昧。語不別白。至伏承更爲陳聞之命。誠不勝惶隕之至。謹就聖批所敎。逐段敷陳。以備省覽焉。今番工生輩之不爲如數待令者。專由於襲謬之弊。致犯慢忽之科。聖度寬大。姑不追勘。其在重祀典毖後來之道。不可不別立科條。痛祛宿弊。敬依聖旨。成節目揭板計料。而至於工生分排之數。若値臘日親享四處竝行之時。則宗廟永寧殿。登歌各二十二名。軒架名二十四名。景慕宮登歌十九名。軒架二十一名。此則以樂工分定。而工之數爲一百六十八名。則餘者爲三十六名。社稷登歌二十二名。軒架二十二名。合四十四名。此則以樂生定立。而生之數爲九十名。則餘者爲四十六名矣。蓋工與生。雅俗異藝。于廟于社。差備元定。金石或有相似。聲律各自不同。雖欲互相推移。其勢末由。又若佾舞。雖有廟社之別。而學舞之易。非比習音之難。故一人先之。衆人隨之。以雅以俗。隨用分排者。自是規例。臣之昨所云推移備額者。卽指此也。第社稷廟宮四處文武佾數。各用七十二人。合爲二百八十八名。而上項工之餘三十六。生之餘四十六。竝待年生一百五十。合二百三十二名。以生之優。補工之不足。推移充數於佾舞之中。而其所不足。爲五十六名。此外又有旌纛執拍執籌等十八名。合不足爲七十四名矣。四處享祀之同時過行。雖是不恒有之事。在本院擧行之道。固當參準儀式。添備數額。以待不時之用。而因循至今。未及講定者。誠是欠事。以臣愚見。論以經道。所當增置元樂工數爻。而旣有樂工。便有保人。以每名六保例計之。則元樂工七十四名及保人四百四十四名。分定外邑。爲弊不些。未可輕議。院屬所告。工生子支中。慣見舞容者。臨時雇得。以充佾舞不足之數云。而此則事涉苟簡。有難採用。抑有一事之合變通者。樂生元額之外。旣有待年名色。今以七十四名不足之數。別設待年樂工。每年依待年生例。各給四兩錢。有時肄習。分排差役。一如待年生之爲。則四處竝享。差備可無虧欠之患。新額有增。工生亦爲紓力之道。但七十四人。每年四兩。將費二百九十六兩。以本院事力。實無拮据之路。此在有司之臣。從長區劃之如何。而事係創制。乞賜裁處。至若院儲耗竭。最是痼弊。工生接濟。在所悶念。如臣湔劣。待罪見職。纔經再宿。旣昧前例。未察宿瘼。而昨奉聖敎。諄諄於賙恤之道。退而取考戊寅變通初節目。則各項歲入。爲七千六百六十兩零。除一年應下之數。取其千餘兩贏餘。以爲別例之用。且備閏朔之需。伊後均廳錢之還報。而邊殖全失。加保條之添給。而元捧多縮。比戊寅所入之數。其減殆近二千兩。而種種不得已之別下。自爾層加。今則朔下恒式革能。度繼閏月別費。無由儲留。其勢將至於次次引用。院財告竭。工生受害。必至之理也。若其糜費之竇。釐改之方。事或瑣細。言亦煩屑。雖不敢條擧仰陳。而謹當與諸郞僚。爛熟思量。務加省約。圖所以一分益下之意。敢啓。傳曰。知道。祀典事體至重。工生不足之數。臨時雇用。其爲苟簡。孰甚於此。戊寅節目。在於宮享未創之時。則原額與待年之數。如是磨鍊。不足爲怪。而丙申以後。訖不變通。本院事。至爲疎忽。啓辭中。原額增數。資保加設事。誠如卿言。見今閑丁日縮。決難輕議派定。而待年生添數事。最爲便當。令攸司指劃便否。以爲稟處之地。戊寅定式之數。竝待年生計之。廟社各差備外。尙有餘數。古人設法。意實有在。今於待年生。只增七十四名。而更無一名餘數。則臨時許多雜頉。何以充代。此亦合商量處。卿於與有司之臣。往復停當。從長定式。可也。